1. **משה קיבל תורה –** אמרו חז"ל[[1]](#footnote-2) "בתחלה הי' משה למד תורה ומשכחה, עד שניתנה לו במתנה", והיינו, שמצד ההגבלות שלו לא הי' באפשרותו לקבל את התורה (ואילו הי' משה רבינו מתחשב במדידות והגבלות כו' – לא הי' ביכלתו בשום אופן לקבל את התורה), ורק לאחר שנתבטל ממציאותו ויצא מההגבלות שלו – "ניתנה לו במתנה"**..** וזהו שצריכים לעמוד תמיד (לא רק בתנועה של עבודת הצדיקים, עבודה בדרך "אור ישר", אלא גם) בתנועה של עבודת התשובה – היציאה מעצמו[[2]](#footnote-3)..
2. **משה קיבל תורה –** שהיתה מתאוית לשכון בארץ שיתגלו מחמדיה בעוה"ז ובכל זאת לא הפקירה עצמה להנתן על ידי איש שאינו שלם בכל מיני שלימות וכמו שביאר הפייטן ביוצר ליום ב' של שבועות שאפי' לאדם הראשון יציר כפיו של הקב"ה ואבות הקדושים שמתחלה היתה תורה חפצה להנתן על ידיהם בארץ, עכ"ז מצאה בהם חסרונות אשר מנעה עצמה לשכון על ידיהם בעוה"ז עד שבא משה אשר הי' אדם השלם בכל מיני שלמות ולא הי' בו שום חסרון.. וזאת גם כוונת המשנה בפרק ב משנה ח' "אם למדת תורה הרבה אל תחזיק תורה לעצמך" להתגאות בזה כי אדרבה אינך ראוי למעלת התורה מפאת עצמך ורק כל מה שזכית להתורה הקדושה תוכל להודות להקב"ה שגלגל זכות על ידי זכאי משה רבינו שזכה וזיכה לכל ישראל בתורתו[[3]](#footnote-4).. וזהו שאמר "משה קבל תורה".. שרק הוא היה ראוי לקבלה[[4]](#footnote-5)..
3. **משה קיבל תורה מסיני –** שרק משה היה יכול להוריד תורה מן השמים ולא היה צריך להתייגע[[5]](#footnote-6).. מה שאין כן בדורות שלאחריו נאמר "לא בשמים היא" לשאול מן השמים, אלא שחכמי הדורות יכריעו במשא ומתן של תורה.. ויהושע השיג יותר ממה שקיבל ממשה על ידי שנתחדש לו על פי הכללים שנמסרו מסיני לדרוש התורה[[6]](#footnote-7).. ואמר משה ליהושע קודם פטירתו שישאל ממנו ספקותיו ואמר לו שאין לו מה לשאול כי קיבל הכל בבהירות ממשה, ובחלק הפלפול לא רצה לעסוק, ולזה נענש שנעלם ממנו ג' מאות הלכות, והוצרך לעתניאל בן קנז שיחזירנו בפילפולו[[7]](#footnote-8)..
4. **משה קיבל תורה מסיני –** לא רק הלוחות אלא חמשה חומשי תורה ונביאים וכתובים והתלמוד.. אלא שלא ניתן רשות ליכתב עד שבאו הנביאים שבדורות וכתבום ברוח הקודש[[8]](#footnote-9).. וזהו ש"הראהו הקב"ה למשה אפילו דקדוקי סופרים"[[9]](#footnote-10).. הראהו ולא מסר לו או לימדו, כי אז היה מחויב למסור ג"כ ליהושע, אלא הראהו שלא על מנת למסור והם חידשוה אחר כך מדעתם ברוח הקודש.. וכל מה שתלמיד ותיק עתיד לחדש ניתן למשה מסיני, על ידי על ידי המידות שהתורה נדרשת בהם והחכמים מוציאים מכללים אלו תולדות וענפים, וכל הפרטים מונחים בהכלל. והכל נרמז בתורה[[10]](#footnote-11)..
5. **משה קיבל תורה מסיני ומסרה ליהושע, ויהושע לזקנים –** ולא נמצא יחיד בעולם שידע כל התורה כולה זולתי משה ויהושע, וכבר בזקנים ונביאים שהיו רבים התורה מתחלקת ביניהם[[11]](#footnote-12)..
6. **משה קיבל תורה מסיני**.. – רבי יהודה הנשיא העמיד בראש המסכת קבלת התורה מסיני ומסירתה לידי מנהיגי הדורות, לפי שבימי בית שני רבו המורדים במרות החכמים.. בזמנם של אנשי כנסת הגדולה קמו "הכותים"[[12]](#footnote-13) שהתערבו ביהודים ולמדו את מנהגיהם, וכשעזרא הרחיקם מ"זרע הקודש" הם נלחמו בישראל והקימו לעצמם על הר גריזים מקדש משלהם.. ואחר כך "הצדוקים" שהכירו בתורה שבכתב וכפרו בתורה שבעל פה..
7. **משה** – מקבל יחיד.. וכשליח של ישראל, העומד בין ה' ובין ישראל.. אמנם לא כמו ששולחין איגרת מפלוני לפלוני שהשליח אין לו שייכות עצמי עם הדבר, אלא משה קיבל לעצמו ונעשה כמו אדון ובעל הבית על התורה, ואחר כך מסרה ליהושע עם הכח לחדש ולהוסיף בה ולקבוע צורתה[[13]](#footnote-14)..

1. שבת קמז, ב. [↑](#footnote-ref-2)
2. תורת מנחם יא תשי"ד חלק שני 249 [↑](#footnote-ref-3)
3. ורק על עזרא אמרו חז"ל ראוי היה שתנתן תורה על ידו לולא שקדמו משה [↑](#footnote-ref-4)
4. תפארת נפתלי [↑](#footnote-ref-5)
5. חידושי תורה [↑](#footnote-ref-6)
6. דרכי אבות [↑](#footnote-ref-7)
7. מדרש [↑](#footnote-ref-8)
8. רבינו בחיי [↑](#footnote-ref-9)
9. מגילה י"ט [↑](#footnote-ref-10)
10. דרכי אבות [↑](#footnote-ref-11)
11. מובחר שבאבות [↑](#footnote-ref-12)
12. המלך שלמנאסר הגלה את עשרת השבטים לאשור והושיב במקומם את הכותים מפרס [↑](#footnote-ref-13)
13. דרכי אבות [↑](#footnote-ref-14)